Donald R. Burgett

Donald R. Burgett, bet ganet d'ar 5 a viz Ebrel 1925 e Detroit (Michigan) ha marvet d'an 23 a viz Meurzh 2017, a oa ur skrivagner stadunanat, bet harzlammer e arme e vro e-pad an Eil Brezel-bed en 101st Airborne Division. E vare-servij en deus kontet e pevar levr.

 Buhez 

 Enrolladur ha stummadur 
Rollañ a reas en harzlammerien d'ar 5 a viz Ebrel 1943, da zeiz e 18 vloaz, evit mont da heul e vreur Elmer. Dre fazi e voe kaset da bleustriñ adalek miz Mae gant eil rejimant ar 1st Cavalry Division, an unvez war-varc'h diwezhañ e arme ar Stadoù-Unanet. Goude-se ez eas da zeskiñ ar vicher harzlammer d'ar 541st PIR e Fort Benning (Georgia), ha d'ar 5 a viz C'hwevrer 1944 e kuitaas ar Stadoù-Unanet da vont da Vro-Saoz, e Aldbourne. Eno e voe lakaet e kompagnunezh A ar 506th PIR Donald "Don" R. Burgett, atersadenn war al lec'hienn US Airborne (lennet d'an 19/01/2026).

Gant an unvez-mañ e lammas d'ar 6 a viz Even 1944, da 1e14 beure, war dakad Ravenoville (Manche), e deroù an oberiadur Overlord. Kemer a reas perzh e dieubidigezh Carentan. D'an 13 a viz Even e voe gloazet div wech, gant ur c'hreunadenn, ha gant un obuz goude. Kaset e voe da Vro-Saoz da bareañ.

 Emgannoù en Europa 
E miz Gwengolo 1944 e kemeras perzh en oberiadur Market Garden en Izelvroioù. E gefridi e oa bezañ mestr war ur pont hag a dreuze ar ganol Wilhelmina e Son, met lakaat e voe ar savadur da darzhañ gant an Alamaned. 72 devezh e stourmas eno, e takadoù Eindhoven hag Arnhem MORGAN Martin K. A., Hotter Than The Hinges Of Hell's Gates–Don Burgett, American Rifleman, 16/11/2011 (lennet d'an 19/01/2026).

Goude an emgannoù en Izelvroioù e voe kaset rejimant Donald Burgett da ziskuizhañ e Mourmelon (Bro-C'hall). Teir sizhunvezh war-lerc'h e krogas emgann an Ardenne, ha d'an 19 a viz Kerzu e voe kaset e unvez da zerc'hel kêr Bastogne. Gloazet e voe d'an 22 a viz Kerzu e Bois Jacques. Pelloc'h er goañv, goude digelc'hiadur Bastogne, ar 506th PIR a chomas war an talbenn en Elzas. Kaset e voe goude da ac'hubiñ annez Hitler e Berchtesgaden, nepell diouzh harzoù Aostria. Goude dibenn ar brezel en Europa e chomas an unvez e Bruck an der Großglocknerstraße, er memes bro. Eno e voe anvet Donald Burgett da serjant.

 Goude ar brezel 
Distreiñ a reas e miz Genver 1946 d'ar Stadoù-Unanet, e-lec'h ma timezas e 1953. Kalvez e voe e vuhez-pad goude. Skrivañ a reas e levr eñvorennoù kentañ e 1962 evit kontañ e emgannoù en Normandi. Embannet e voe e 1967, ha tri levr envorennoù all diwar-benn ar brezel a voe savet gantañ goude.

 Oberennoù 
 Currahee!: A Screaming Eagle at Normandy (1967), diwar-benn e stummadur hag an emgannoù en Normandi
 The Road to Arnhem (1999), war an oberiadur Market Garden
 Seven Roads to Hell (1999), diwar-benn emgann an Ardenne
 Beyond the Rhine: A Screaming Eagle in Germany (2001), diwar-benn mizioù diwezhañ ar brezel en Alamagn

 Liamm diavaez 
  Atersadenn Donald R. Burgett war e eñvorennoù-brezel (2003, 56 mn 48), war lec'hienn Levraoueg ar C'hendalc'h

 Daveennoù 

Rummad:Ganedigezhioù 1925
Rummad:Marvioù 2017
Rummad:Soudarded SUA
Rummad:Skrivagnerien SUA
Rummad:Skrivagnerien saoznek